*Pranešimas žiniasklaidai*

*2024/07/11*

**Lietuvių startuolis taikosi į 170 mln. sporto mėgėjų rinką Europoje**

**Lietuvių fizinis aktyvumas yra mažesnis nei Europos Sąjungos (ES) vidurkis, rodo „Eurobarometer“ tyrimo duomenys. Bent kartą per savaitę sportuoja 38 procentai europiečių, kai Lietuvoje tą daro 32 procentai žmonių. Lietuviai sukūrę sporto pažinčių programėlę WISL planuoja ne tik palengvinti gyvenimą jau sportuojantiems, bet ir paskatinti nesportuojančius pradėti tai daryti.**

Verslininkas ir WISL sumanytojas Romualdas Bėkšta teigia, kad idėja kilo iš asmeninės patirties, o iš analizavus duomenis paaiškėjo, kad gana aktyviai sportuojančių europiečių rinka sudaro net 170 mln. žmonių.

„Su draugais aktyviai sportavome - žaidėme tinklinį, padelio tenisą, golfą. Tačiau kiekvieną savaitę tekdavo skirti daug laiko, kad susiderintume kas kada gali, kuo pakeisti sergantį ar išvykusį draugą. Nuolatos tekdavo bendrauti bent 3-4 skirtingais kanalais. Kartais partnerio paieškos trukdavo ilgiau nei pats sportas. Tai nėra unikali lietuvių problema ir ji ypač opi sporto šakose, kur reikia daugiau žmonių – krepšinis, futbolas, tinklinis,“ – sako R. Bėkšta.

Metus kurtos programėlės pagrindinė funkcija – sporto partnerio suradimas. WISL atsisiuntęs ir užsiregistravęs žmogus turi suvesti savo duomenis: kokiu sportu užsiima, kada ir kur gali sportuoti, koks jo lygis. Tuomet programėlė automatiškai parenka ir pasiūlo kriterijus atitinkančius sportininkus. Sekančiuose WISL vystymo etapuose bus integruotos aikštelių rezervavimo bei tarpusavio atsiskaitymo funkcijos. Taip pat numatyta plėtra ir į kitas rinkas.

„Jei komanda ar sportininkas pritrūksta žmogaus treniruotei ar varžyboms, gali partnerio ieškoti ne tik savo socialiniame burbule, bet tarp visų užsiregistravusių vartotojų. Be to, WISL pagalba sportininkus bus galima surasti ir išvykus atostogauti prie jūros, esant komandiruotėje kitame mieste ar užsienyje," – pasakoja idėjos sumanytojas.

**Daugiau nei pusė lietuvių visiškai nesportuoja**

WISL turi ir socialinę misiją - paskatinti lietuvius aktyviau sportuoti. Mūsų tautiečiai fiziniu aktyvumu stipriai atsilieka nuo kaimynų. Net 53 proc. lietuvių teigia niekada nesportuojantys, kai Latvijoje ir Estijoje tokių žmonių yra atitinkamai 33 proc. ir 30 proc.

„Visais fizinio aktyvumo parametrais atsiliekame tiek nuo ES vidurkio, tiek nuo kaimynų. Net ketvirtadalis nesportuojančių lietuvių atsakė, kad viena to priežasčių – motyvacijos stoka, intereso sportuoti neturėjimas. Neabejoju, kad visi supranta sporto naudas, tačiau kartais pritrūksta vieno, kad ir nedidelio postūmio. Tikime, kad galimybė lengvai susirasti sporto draugų gali tapti tuo postūmiu pradėti sportuoti ir drauge siekti geresnės sveikatos bei rezultatų, užmegzti naujų pažinčių," – teigia WISL įkūrėjas.

Programėlę be R. Bėkštos kuria bendramintis teisininkas Tomas Stundys, o WISL technologine dalimi rūpinasi bendraįkūrėjai Titas Černiauskas ir Gytautas Kazlauskas.

**Kontaktai žiniasklaidai**

Justė Mikelaitė

+37067549888

[Juste.mikelaite@gmail.com](mailto:Juste.mikelaite@gmail.com)